KOMISSION KERTOMUS EUROOPAN PARLAMENTILLE JA NEUVOSTOLLE

tekstiilikuitujen nimityksistä ja niitä vastaavista tekstiilituotteiden kuitukoostumuksen selosteista ja merkinnöistä sekä neuvoston direktiivin 73/44/ETY ja Euroopan parlamentin ja neuvoston direktiivien 96/73/EY ja 2008/121/EY kumoamisesta 27 päivänä syyskuuta 2011 annetulla Euroopan parlamentin ja neuvoston asetuksella (EU) N:o 1007/2011 komissiolle siirretyn delegoitujen säädösten antamisvallan käyttämisestä

1. Johdanto

Tekstiilikuitujen nimityksistä ja niitä vastaavista tekstiilituotteiden kuitukoostumuksen selosteista ja merkinnöistä annettu Euroopan parlamentin ja neuvoston asetus (EU) N:o 1007/2011 annettiin tarkoituksena poistaa mahdolliset esteet sisämarkkinoiden asianmukaiselta toiminnalta ja tarjota kuluttajille riittävät ja asianmukaiset tiedot tekstiilikuitujen koostumuksesta. Sen tarkoituksena oli myös lisätä joustavuutta uusien kuitunimitysten lisäämiseksi ja lainsäädännön mukauttamiseksi alan teknisen kehityksen mukaisesti.

Asetuksella (EY) N:o 1007/2011 siirretään komissiolle valta antaa delegoituja säädöksiä, joilla hyväksytään

20 artiklan 5 kohdan soveltamista koskevat tekniset perusteet ja menettelysäännöt, jotka liittyvät sallittuihin poikkeamiin, jotka koskevat vieraiden kuitujen osuutta kuitukoostumuksessa;

muutoksia liitteisiin II, IV, V, VI, VII, VIII ja IX teknisen kehityksen huomioon ottamiseksi;

muutoksia liitteeseen I uusien tekstiilikuitujen nimien sisällyttämiseksi 6 artiklan nojalla mainitussa liitteessä olevaan luetteloon.

2. Oikeusperusta

Tämän kertomuksen laatimisesta säädetään asetuksen (EU) N:o 1007/2011 22 artiklassa. Kyseisen säännöksen mukaan komissiolle siirretään valta antaa delegoituja säädöksiä viideksi vuodeksi 7 päivästä marraskuuta 2011 lukien, ja komission tulee laatia siirrettyä säädösvaltaa koskeva kertomus viimeistään yhdeksän kuukautta ennen viiden vuoden pituisen kauden päättymistä, eli ennen 7 päivää helmikuuta 2016.

3. Siirretyn säädösvallan käyttäminen

Mainitun säädöksen 22 artiklan mukaisesti siirrettyä säädösvaltaa on käytetty komission delegoidun asetuksen (EU) No 286/2012 antamiseksi. Kyseisen asetuksen perusteella asetuksen (EU) N:o 1007/2011 liitteissä I ja IX olevaan luetteloon tekstiilikuitujen nimityksistä on lisätty uusi geneerinen tekstiilikuitunimitys ’polypropeeni/polyamidi-kaksikomponenttikuitu’. Lisäksi on määritelty yhtenäiset testausmenetelmät kyseistä uutta tekstiilikuitua varten. Tämän johdosta asetuksen (EU) N:o 1007/2011 liitteitä I, VIII ja IX on muutettu. Tämän uuden geneerisen nimen tunnustaminen EU:n tasolla antoi tekstiiliteollisuudelle mahdollisuuden hyötyä uutta kuitua sisältävien tekstiilituotteiden valmistuksesta ja saada sen laajalti tunnetuksi ja kaupan pidetyksi. Samalla kuluttajat saivat varmistuksen siitä, että tunnustettu kuitu on tiettyjen määriteltyjen ominaisuuksien mukainen ja että tekstiilituotteet voidaan varustaa selvemmin selostein ja merkinnöin. Lisäksi markkinavalvontaviranomaiset saivat tarvittavat tiedot tekstiilituotteiden testaamiseksi tarkistaakseen, sisältyykö tekstiilituotteiden koostumukseen uutta kuitua vai ei.

Komission delegoidun asetuksen luonnoksesta kuultuja osapuolia olivat jäsenvaltioiden asiantuntijat, toimiala ja muut sidosryhmät. Komissio antoi komission delegoidun asetuksen 27 päivänä tammikuuta 2012 ja ilmoitti siitä Euroopan parlamentille ja neuvostolle. Euroopan parlamentti ja neuvosto eivät kumpikaan ilmaisseet kahden kuukauden kuluessa vastustavansa delegoitua säädöstä. Delegoitu säädös julkaistiin Euroopan unionin virallisessa lehdessä 31 päivänä maaliskuuta 2012, ja se tuli voimaan 20 päivänä huhtikuuta 2012; sen soveltaminen alkoi 8 päivästä toukokuuta 2012.

Komissio on parhaillaan tutkimassa tammikuussa 2014 jätettyä uutta hakemusta, joka koskee ehdotettua geneeristä nimitystä ’polyakrylaatti’. Menettely on käynnissä, ja lopullinen päätös siitä, annetaanko delegoitu säädös vai ei, on odotettavissa vuonna 2016.

Siirrettyä säädösvaltaa ei ole käytetty tähän mennessä siltä osin kuin on kyse 20 artiklan 5 kohdan soveltamista koskevista teknisistä perusteista ja menettelysäännöistä, koska tätä kertomusta kirjoitettaessa komissiolle ei ollut jätetty hakemuksia korkeammista valmistuspoikkeamista. Ottaen huomioon tekninen kehitys asetuksen antamisajankohtana valmistuspoikkeamat säädettiin 20 artiklan 2 ja 3 kohdassa tasoille, joilla valmistajien on mahdollista merkitä tekstiilituotteiden kuitukoostumus täsmällisesti. Voi kuitenkin käydä niin, että uudet tuotantomenetelmät, uudet tekstiilikuidut ja innovatiiviset tekstiilituotteet, erityisesti kierrätettyjä tai sekoitettuja tekstiilikuituja sisältävät, edellyttäisivät erilaisia valmistuspoikkeamia. Lupa korkeampiin poikkeamiin voidaan myöntää vain poikkeuksellisissa ja asianmukaisesti perustelluissa tapauksissa.

4. Päätelmät

Tällä kertomuksella komissio täyttää asetuksen (EU) N:o 1007/2011 22 artiklan mukaisen raportointivelvoitteen.

Komissio on käyttänyt sille siirrettyä säädösvaltaa asianmukaisesti ja oikea-aikaisesti varmistaakseen, että uusi geneerinen tekstiilikuitunimitys lisättiin kuitunimitysten luetteloon.

Komissio katsoo, että säädösvallan siirto olisi jatkossa säilytettävä. Tämä on tarpeen, jotta voidaan varmistaa, että asetuksen (EU) N:o 1007/2011 tavoitteet ja asianmukainen toiminta toteutuvat.